SET ปิดบวก 4 จุด รับแรงซื้อหุ้นรายตัว-รอผลประชุมโอเปกพลัส 4 พ.ย.นี้
SET ปิดบวก 4 จุด รับแรงซื้อหุ้นรายตัว ทั้งธนาคารพาณิชย์, พลังงาน, อิเล็กทรอนิกส์ รวมถึงมีการเก็งกำไรเข้ามา หลังใกล้วันประชุมโอเปกพลัสในวันที่ 4 พ.ย.นี้ ส่วนแนวโน้มวันพรุ่งนี้คาดยังคงแกว่งในกรอบแคบต่อ ให้แนวรับ 1,600 จุด และแนวต้าน 1,630 จุด
2 พ.ย. 2564

นายณัฐชาต เมฆมาสิน ผู้ช่วยกรรมการผู้จัดการ ฝ่ายวิเคราะห์หลักทรัพย์ บล.ทรีนีตี้ กล่าวว่า ตลาดหุ้นไทยวันนี้แกว่งตัวในกรอบแคบ โดยระหว่างวันก็มีทั้งบวกและลบสลับกัน วอลุ่มการซื้อขายยังคงเบาบาง ซึ่งคล้ายกันกับตลาดหุ้นอื่นในภูมิภาคเอเชียที่วันนี้เคลื่อนไหวทั้งในแดนบวกและลบ ไร้ทิศทาง
อย่างไรก็ตามตลาดฯ ก็มีแรงซื้อเข้ามาในหุ้นรายตัว ทั้งธนาคารพาณิชย์, พลังงาน, อิเล็กทรอนิกส์ ซึ่งไม่ได้กระจุกอยู่กลุ่มใดกลุ่มหนึ่งเป็นพิเศษ รวมถึงมีการเก็งกำไรเข้ามา หลังใกล้วันประชุมโอเปกพลัสในวันที่ 4 พ.ย.นี้ ซึ่งตลาดฯก็คาดการณ์ว่า โอเปกพลัสจะยังคงมีมติเพิ่มกำลังการผลิตน้ำมันเพียง 400,000 บาร์เรล/วัน และเริ่มเห็นราคาน้ำมันที่ขยับตัวขึ้น ส่งผลดีต่อ PTTEP
สำหรับแนวโน้มการลงทุนในวันพรุ่งนี้ (3 พ.ย.2564) นายณัฐชาต กล่าวว่า ตลาดฯน่าจะยังคงแกว่งตัวในกรอบแคบต่อ ให้แนวรับ 1,600 จุด ส่วนแนวต้าน 1,630 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
SCB มูลค่าการซื้อขาย 7,720.07 ล้านบาท ปิดที่ 130.00 บาท เพิ่มขึ้น 5.00 บาท
KBANK มูลค่าการซื้อขาย 3,216.82 ล้านบาท ปิดที่ 142.00 บาท เพิ่มขึ้น 1.00 บาท
KCE มูลค่าการซื้อขาย 2,596.47 ล้านบาท ปิดที่ 89.00 บาท เพิ่มขึ้น 0.75 บาท
BANPU มูลค่าการซื้อขาย 2,317.38 ล้านบาท ปิดที่ 11.10 บาท เพิ่มขึ้น 0.10 บาท
SCC มูลค่าการซื้อขาย 1,923.66 ล้านบาท ปิดที่ 393.00 บาท ลดลง 1.00 บาท
 
 